یاتانی دریگ,,,
 دومی بھر
 واجہ مولانا ابدالگپار ءَ واز ھلاس کُت ءُ نمازءِ وھد کمو گوستگ اَت ءُ مسیتءِ ملاءَ واجہ مولانا ابدالگپار پیسر کُت ءُ مارا نمازءِ وانینت ءُ نمازءَ رند مادرست دھکان رجبءِ گسءَ آتکیں ءُ شام ءُ رُتیں کت ءُ سھبءُ مولانا گوں وتی ھمراھاں دبیءَ شُت اَنت مولانا ابدالگپارءَ درستیں مردمانی گورءَ منی شپارش کت کہ منی واستءَ کارے بچار اَنت. من ھمدا دھکان رجبءِ لوگءَ نشتاں.اے مسپہ ءِ کیمپءَ منی وڑیں نوک آتکگیں باز اَت دھکان جاڑوءِ چکے چہ کیچ ءَ ھم
دزیءِ لانچاں آتکگ اُت ھمدا اَت. من نام بیھال کتگ یک جوانیں گاڑیءِ مکینکءُ مستری ئے اَت مردم سھبءَ وتی وتی کاران شُت اَنت ءُ من ءُ دھکان جاڑوءِ چک کیمپءَ اِتیں یک ھپتگے رند آئی گوشت کہ من ءُ تو مپتءَ ادا نشتگیں بریں وت کار پٹّین ءُ شوھاز کنیں. من آئی گپ زرت ءُ ما سھبءَ مسپہءِ کیمپءِ دیمءَ یک باپاری گاڑیانی دکان ءُ گاڑیانی گیراج اَت. شتیں جست کنانیں کُت یک گاڑیءِ شودگی گیراجےءَ مارا کار رس اِت. آ وت گاڑیءِ کار ءُ بارءَ زبر اَت منی زندگی ءِ اولی بر اَت .آئی ءَ منءَ گوشت تو پگر مہ کن من گاڑیاں شوداں تو اے پُچءَ بزور گاڑیاں ساپ کن. اے گیراج ءَ درست مسری مردم اَت اَنت وھدیکہ وت مہ وتءَ اربی گپ اِش کت منی ھیالءَ جاک ءُ کوکار ءُ مڑاِتگ اَنت. ما اولی روچءَ کار کت گیراجءِ واھند پلستینی ئے اَت گوشت ئے کہ شمئے ماہءِ مُز ھزار درھم اِنت اگاں شما شر کار کت گُڑا شمئے مزُءَ من زیات کنان کناں ما اولی روچءَ کار کت منءَ بیست درھم داد رس اِت ءُ آئیءَ ھم بیست ءُ سی درھم داد رس اِتگ اَت دوازدہ ساھت ءَ ما کار کت ءُ شپءَ ما مسپہءَ دھکان رجبءِ لوگءَ آتکیں ما آیاں سھی کُت کہ ما دوئیں گیراجءَ کارءَ لگ اِتگیں آ وش بوت اَنت شپءَ من وھدیکہ وپتاں ھنچو واب کپتاں کہ ھچ سھی نہ بوتاں پجرءِ نمازءَ دھکانءَ منءَ زور پاد کت من وھدیکہ ہادآتکاں منی سرین گون نہ آت چہ گاڑیانی ساپ کنگ ءُ جھلی ءُ برزیءَ سرین دردءَ اَت. سھبءَ ما دوئیں کارءَ شُتیں بلے نمیروچءِ وھدءَ من چہ گاڑیانی شودگءَ دَمبُرت ءُ من وتی ھمراہ ھال دات کہ من اے وڑیں کار کُت نہ کناں سک دمبرتگ بلے روچ پورو کنگی اَت بیگاہ ما کیمپءَ آتکیں سھبءَ آ کارءَ شُت من کیمپءَ وپتاں منی ھدامرزیں تروزاتک ءَ گوشت تو ھچ پگر مہ کن تو پدا ملکءَ برو وتی وانگءَ بنگیج بہ کن بلے من گوشت کہ نا من ھمدا کار کناں.آ وھدءَ مردماں وتی مردم سک دوست اَت اَنت منی سیاد ءُ وارس دبیءَ سک باز اَت ھرچ.روچ من یکےءِ گورءَ شُتاں یا آ وت آتک اَنت. واجہ آسگر مُتبر دین مھمد دبیءَ پولیسءَ کارءَ اَت آئیءَ منءَ دبیءِ پولیسءِ پہ برتیءَ برت منی کد ءُ بالادءِ اِش چاراِت درستاں سوبمند بوتاں بلے من اربی گپ نہ زانت ھمے ھاترءَ گوشت اِش زبان بہ سیک ءُ بیا تئی نام دپترءَ نبشتہ اِنت منی درستیں سیاد یک پہ یکءَ سھی بوان بوتاں کہ من دبیءَ آتکگاں واجہ یاسیں ھاجی امیتان اماراتءِ پوج ءَ کارءَاَت آئی آتک منءَ وتی جاہءَ برت ءُ پدا آئیءَ منءَ دین مھمدبلیر گسءَ برت کہ تو ھمدا واجہ دین مھمد بلیرءِ گسءَ بہ نند تاں تئی واست کارے درگیجیں واجہ بلیرءَ منی باز ھزمت کت آ وت پوچءَ کارءَ ات ءُ من سھبءَ گسءَ ایوک اِتاں یک ماھے رند اے گس واجہ دین مھمدءَ بدل کُت ما دگہ لوگےءَ شُتیں آ لوگءَ یک دگہ واجکارے واجہ دین مھمدءَ ھور کت آئی وتی سامان آورت اَنت شپءَ واجہ دین مھمدءَ واجہ ءِ پجار کت کہ واجہ سدیک آزات اِنت منی دل باز وش بوت چیاکہ سدیک آزات ءِ لچہ من ماھتاک سوگات ءُ اُلسءِ تہءَ ونتگ اِتاں ءُ مئے پجاروکی بوت آ زمانگءَ من ھم وتی زامرانءِ روڑءُ تکش ءُ راھانی باروءَ نبشتہ کتءُ ماھتاک سوگاتءِ سرءَ راہ دات ءُ واجہ مولانا ھیرمھمدندویءَ سوگاتءَ شنگ کتُ اَنت ءُ منی نبشتانک واجہ سدیک آزاتءِ دیمءَ گوستگ اَنت آئی ءَ باز بژن بوت کہ من وتی وانگ یل کُتگ دبیءَ آتکگاں دو ءُ سے روچءَ رند واجہ اکبربارکزھی چہ لندن آتک واجہ سدیکءِ مھمان بوت ءُ شپاں واجہ آزات ءُ واجہ بارکزھیءَ بلوچ راجی جیڑھانی سرءَ گپ ءُ تران کُت ءُ بلوچی زبانءُ لبزانک ءُ ادگہ تکءُ پھناتانی سرءَ آیاں گپ جت. روچءَ واجہ سدیک ءُ واجہ دین مھمد بلیر کارءَ شت اَنت من واجہ اکبربارکزھی گسءَ اِتیں یک روچے من ءُ واجہ اکبر بارکزھی بازارءَ شُتیں آئیءَ بینکءَ زر بدل کنگی اَت من واجہ گوشت کہ تو بینک ءِ مردمانی گوما انگریزی گپ بہ جن. آئی بچکند اِت ما بینکءَ پترت اِنت کونٹرءَ واجہءَ انگریزی گپ کُت ءُ وتی برتانی پونڈءِ درھم کرت اَنت من ءَباز وش لگ اِت کہ مئے بلوچ ھم انگریزی زان اَنت من انگریری وانگ زانت بلے گپ جت,نہ کت من ءُ واجہ بارکزھیءَ بازار ءِ سیل کنان کت ءُ پدا لوگءَ شتیں…..
 اَلی جُما زامرانی
روان اِنت,,,,,,,,